ཆུ་ཤིང་བསྟན་་བཅོས་

ཆུ་ཤིང་བསྟན་བཅོས་
                      གུང་ཐང་བསྟན་པའི་སྒྲོན་མེ་
     རྒྱལ་ངན་ཆབ་འབངས་གཟིར་བ་དེར།།  ནམ་ཞིག་གཡོག་ཀྱང་འཁོར་མི་འགྱུར།།  སྲན་ཕུང་དབྱུག་པས་གཏོར་ན་ཡང།།  དབྱུག་པའི་ངོས་ལ་འབྱར་མི་སྲིད།།
     ཚེར་མའི་ཤིང་ལ་བརྟེན་བྱས་ན།།   གནད་དུ་ཟུག་པའི་སྡུག་བསྔལ་སྐྱེ།།  སྐྱེ་བོ་ངན་ལ་བརྟེན་བྱས་ཀྱང།།  ཕྱི་ཕྱིར་སྡུག་བསྔལ་འབའ་ཞིག་བསྐྱེད།།
     ཕྱིན་ནང་སྨིན་དང་མ་སྨིན་པའི།།  ཨ་མྲའི་འབྲས་བུ་རིགས་བཞིར་གསུངས།།   མི་ཡང་སེམས་དང་སྤྱོད་པ་གཉིས།།དག་དང་མ་དག་དབྱེ་བ་མང།།
     མཁས་པ་ཡོན་ཏན་ཀུན་ལྡན་དེ།།  རློམ་སེམས་མེད་པར་ཞི་ཞིང་དུལ།།  སྙེ་མའི་ཁུར་གྱི་ལྗིད་པ་ཡི།།  ལྗོན་ཤིང་རྩེ་མོ་དུད་དེ་གནས།།
     ཡོན་ཏན་མེད་པའི་སྐྱེ་བོ་དེ།།  ང་རྒྱལ་མགོ་འཕང་ཅི་ལས་མཐོ།།  འབྲས་བུའི་བཅུད་ཀྱིས་མ་བཟུང་བའི།།   ལྗོན་པ་རེངས་པ་ཆོས་ཉིད་ཡིན་།།
     སློབ་སྦྱོང་དུས་ན་གཡེལ་བ་དེས།།  མཁས་འདོད་རེ་བ་འབྲས་མེད་ཡིན།།  མེ་ཏོག་སད་ཀྱིས་ཁྱེར་བ་ཡི།།  ཤིང་ལ་འབྲས་བུའི་རེ་བ་མེད།།
     ལོངས་སྤྱོད་མངའ་ཐང་མཉམ་ན་ཡང།། བཟང་ངན་ལས་འབྲས་ལ་སྦྱར་ན་ཤེས།།  ཕྲ་སྦོམ་མཉམ་ཡང་ཆུར་འཕངས་ན།།  ཤིང་གི་མགོ་མཇུག་ཤེས་པར་ནུས།།
     སྐྱོན་གྱིས་གོས་པར་ཆེས་སླ་སྟེ།།  ཡོན་ཏན་སློབ་པ་དེ་ལྟ་མིན།།  ཤིང་ལ་མེ་ལྕེ་མཆེད་སླ་ཡང།།  ཆུ་བོ་སོ་སོར་འགྱེས་པ་དཀའ།།
     འབྲས་ལྡན་ཤིང་གཉིས་སྦྱར་བ་ལས།།  འབྲས་བུ་ཕུང་གསུམ་འབྱུང་བ་ལྟར།།  བློ་དང་ལྡན་པ་གཉིས་འགྲོགས་ན།། སྔོན་མེད་ལེགས་པའི་བློ་གྲོས་སྐྱེ།།
     བུར་ཤིང་གཅོད་པ་རོ་ཡི་ཕྱིར།།  ཝ་སྐྱེས་གསོད་པ་པགས་པའི་སླད།།  དོན་མཐུན་འཛོམས་པ་ནོར་གྱི་དོན།།  རྒྱལ་པོར་རྒོལ་བ་འབངས་ཀྱི་ཆེད།།
    ཤིང་ལ་ཐོག་མར་ཐིག་འདེབས་ཀྱི།།  དྲས་ཤིང་བཏབས་ནས་བསྒྱུར་དུ་མེད།།  བྱ་བའི་ཐོག་མར་བསམ་དགོས་ཀྱི།།རྗེས་ནས་འགྱོད་བརྡལ་བླུན་པོའི་རྟགས།།
    དཀའ་སྤྱད་ཁུར་དུ་འཁྱེར་ནུས་ན།།  བྱ་བ་གང་ཡང་དཀའ་བ་མེད།།  ཆུ་ཡི་ནང་དུ་ཞུགས་པ་དེར།།  ཆར་གྱིས་ལྷག་པར་གནོད་མི་འགྱུར།།
    བྱ་བ་ཆེན་པོ་ཡུན་གྱིས་བསྒྲུབ།།  ངང་ཐུང་འབད་པས་མཐར་མི་ཕྱིན།།  ཀླུང་ཆེན་དལ་ཡང་རིང་འགྲོ་ལ།།  རྦ་རླབས་དྲག་ཀྱང་ཆེར་མི་འགྲོ།།
    རྒྱལ་ངན་འབངས་ཀྱི་ཟས་ནོར་ཀུན།།  འཕྲོགས་ཀྱང་ད་དུང་ལྟོགས་ཤིང་བཀྲེན།།  རྒོད་མ་ཁ་ཡིས་རྒྱ་མཚོའི་ཆུ།།  འཐུངས་ཀྱིན་རྟག་དུ་འབར་དང་མཚུངས།།
    ཁེངས་དྲེགས་གདུག་རྩུབ་ཆེ་བ་ཡི།།  དཔོན་ལ་སུ་ཡང་བརྟེན་མི་སྤྲོ།།  ཤིན་དུ་འཁྲུག་པའི་རྦ་ཀློང་དུ།།  ཉ་ལ་སོགས་ཀྱང་སྡོད་མི་བྱེད།།
    ཡངས་པའི་རྒྱལ་ཁམས་མ་མཐོང་བ།།  ས་མཐོའི་བློན་པོ་རང་མཐོང་ཆེ།།  ཁྲོན་པའི་ཆུ་ལ་འགྱིངས་པའི་ཡི།།  རུས་པའི་རྒྱ་མཚོའི་གཏམ་གྱི་ཤི།།
   ལུས་ཅན་ནང་གི་སྐྱོན་ཡོན་རྣམས།།  ཕྱི་རོལ་སྤྱོད་པས་མཚོན་ནུས་ཏེ།།  ཆུ་སྐྱར་ལྡིང་བས་ཆུ་བོ་དང།།  དུ་བ་ལས་ནི་མེར་ཤེས་བཞིན།།
   གཞན་གྱི་སྐྱོན་ཡོན་མཐོང་སླ་ཡང།།  རང་གི་སྤྱོད་ཚུལ་མཐོང་བར་དཀའ།།  མཚོ་ནང་ནམ་མཁའི་སྒྱུ་སྐར་ཀུན།། གསལ་ཡང་རང་གི་གཏིང་མ་མཐོང།།
   བསམ་ངན་གཡོ་སྒྱུའི་བྱ་བ་ནི།།  ལམ་རྒྱུག་འདྲ་ཡང་ཕུགས་སུ་འཕུང།།  ཆུ་ཀླུང་གྱ་གྱུར་བགྲོད་པ་ཡང་།།  བབས་ཀྱིས་ཐུར་ནས་ཐུར་དུ་འགྲོ།།
   དེ་བས་དགྲ་ལས་རྒྱལ་འདོད་ན།།  ཡོན་ཏན་སྒྲུབ་ལ་འབད་པར་བྱ།། ཆ་བོ་ཆེ་ལ་བརྒལ་བའི་ཐབས།།  ཐང་ནས་གྲུ་གཟིངས་འཆོས་པ་ཡིན།།
   བློ་དང་མི་ལྡན་སྐྱེ་བོ་ཡིས།།  འབྱོར་པ་རྙེད་ཀྱང་སྤྱོད་མི་ཤེས།།  ཁྱི་ནི་སྐོམ་ཡང་ཆུ་ཀླུང་ལ།།  ཧུབ་ཀྱིས་མི་འཐུང་ལྡག་པར་བྱེད།།
   ཁ་བཤད་མང་ངམ་ཉུང་ཡང་རུང།།  དགོས་དོན་ལག་དུ་བླངས་ན་གོ།།  ཆུ་ཞེང་ཆེ་ཆུང་ཅི་འདྲ་ཡང།།  ཟབ་དང་མི་ཟབ་བརྒལ་ན་ཤེས།།
   རྟག་རྒུས་བརྩོན་པ་མ་བཏང་ན།།  མི་འགྲུབ་བྱ་བ་གང་ཡང་མེད།།  ཆུ་ཐིགས་རྟག་ཏུ་འབབ་པ་ཡི།།  བྲག་གི་རི་བོ་འབིགས་ལ་ལྟོས།།
Category:མཚན་ཉིད་རིག་པ།